
Koper, 28.10.2026
Novembrski program Centra mladih Koper
Novembra v Centru mladih Koper ne bo časa za jesensko hibernacijo! Pripravlja se kar 18 dogodkov, ki bodo poskrbeli, da bodo tudi najbolj zaspani jesenski dnevi dobili nekaj barve, ritma in dobre energije. Od kreativnih delavnic, kjer bodo na svoj račun prišli ustvarjalni prsti, do koncertov in družabnih večerov, ki bodo poskrbeli za razgibano dogajanje.
Za vse, ki radi zavihajo rokave in pustijo domišljiji prosto pot, bosta novembra na sporedu dve ustvarjalni delavnici. Že 2. novembra ob 17. uri bodo udeleženci na delavnici Japonske tehnike krpanja – Boro spoznavali tradicionalno japonsko umetnost popravljanja in ponovne uporabe tekstila, 16. novembra ob 17. uri pa bo na delavnici Šalčka brez ročaja znova priložnost za ustvarjalno izražanje in razvijanje ročnih spretnosti.
Na svoj račun bodo prišli tudi ljubitelji elektronskih ritmov in nadobudni DJ-ji. 4. novembra ob 18. uri bo Center mladih Koper gostil OnlyChlans Open Decks, odprti DJ jam session, na katerem bodo lahko mladi glasbeni ustvarjalci preizkusili svoje spretnosti za mešalno mizo, predstavili svoj glasbeni izbor in se preizkusili pred občinstvom.
11. november bo v znamenju poezije in besednih vragolij. Ob 17. uri bo potekala delavnica pisanja poezije, na kateri bodo udeleženci lahko brusili svoje pesniško pero, ob 20. uri pa bodo zapisane misli dobile tudi svoj glas. Na dogodku Slani verzi bodo namreč verzi zapustili papir in zaživeli pred občinstvom.
Za nekoliko glasnejše nadaljevanje meseca bo poskrbljeno 20. novembra ob 20.30, ko bo na Gregorčičevi 4 znova zadišalo po dobrih starih časih MKC-ja. Ljubitelji surovejših kitarskih zvokov in neukročene koncertne energije bodo lahko uživali v hardcore punk večeru, na katerem bodo nastopile zasedbe CARLxJOHNSON, KULTIVATOR in SUICIDE BY CHOICE.
Glasbeno dogajanje se bo nadaljevalo tudi v petek, 27. novembra, ob 20.30, ko bo oder Centra mladih Koper zavzela skupina Đoko, družbo pa ji bo delala domača zasedba Free The Mouse.
Seveda pa november ne bo minil zgolj v znamenju ustvarjalnih delavnic, poezije in koncertnih odrov. Pester program bodo dopolnjevali tudi priljubljeni karaoke večeri, pub kvizi, družabne igre in številne druge delavnice, zato razlogov za obisk Centra mladih Koper zagotovo ne bo zmanjkalo.
Več informacij o celotnem novembrskem programu in posameznih dogodkih najdete na Facebook strani Centra mladih Koper: https://www.facebook.com/CenterMladihKoper

